Tako je to u našoj kući

 Moja mama je često govorila:,, Ponekad je šutnja zlato.“ Naravno, tko me pozna, pretpostavit će, i to točno, da to nije uputila meni. Zapravo, ja sam tip koji se u tišinu svojih misli ili šutnji sasvim dobro osjeća. Mislim da sam to naslijedio od tate. Ni on nije od puno riječi. Sada se zapravo pitam jesmo li nas dvojica takvi kao osobe ili smo samo željni tišine i malo mira zbog ratova koji vodi ženski dio obitelji.

 Nakon napornog treninga plivanja, s napola pojedenim sendvičem u ruci, u pratnji tate ulazim u stan. Zapuhne me miris palačinki i mamina kratka uputa da operem ruke. Moja mala obitelj opušta se uz palačinke. Kao i uvijek, tata hvali maminu kuhinju, a ona izvlači iz mene informacije o treningu: „ Tko je bio? Koliko sam plivao? Što kažu dečki?“ i bla, bla, bla… Ne znam što joj to znači pa sam i škrt s odgovorima. Mojoj sestri Antei sve to ispitivanje, iako se ne odnosi na nju, ide na živce toliko da to naprosto ne može slušati. I tu počinje svađa. Iz iskustva vidim da je trenutak da se povučem u sobu napisati zadaću, jer tonovi su povišeni i moglo bi ubrzo zaiskriti. Moj samozatajni tata, koji ne može i ne zna vikati, priupita Gospođicu Pubertet je li sve naučila. Bio je to ključni trenutak. Znao sam da će sada pasti suze kojima se traži suosjećanje i razumijevanje roditelja. Kontrolirani mamin glas postaje za oktavu viši i počinje podrhtavati. Pretpostavljam da je moj susjed Strčić čuo kako moja sestra ima jedinicu iz fizike i zemljopisa, te dvojku iz povijesti. Imao je potpuni uvid u njezin imenik bez odlaska na informacije. Inspiracije na temu *Svađa, svađa i samo svađa* kod nje ne manjka. Samo je pitanje odabira teme: izlasci, izgled, škola, društvo… U svojim mislima dozivam: „ Antea, molim te prestani! Šutnja je zlato!“ Ali telepatija ne djeluje, očito nismo na istoj valnoj duljini. Odlazim u dnevnu sobu i vičem mami neka prestane. Naravno, kaže mi da se mene to ne tiče i uz to slijedi bukvica o tome kako se razgovara s roditeljima, a kako s vršnjacima. Pokunjeno zatvaram vrata dnevne sobe za sobom. Usklične rečenice ljute mame nisu prestajale. Nervozna sestra uporno je vikala da je ona dobar đak, pri čemu se ja nisam mogao suzdržati od smijeha. Također je govorila da su svi osim nje u *Stereu* i kako je mama najgora i najstroža roditeljica. Tata je poput sredstva za smirenje: „ Previše te volimo da bismo te pustili u disko. Napiši to na radni stol i zapamti zauvijek.“ Ne znam otkud mojoj sestri toliko energije za svađu. Jedino što dobije su oči otečene od suza i novu kaznu. Još nisam odgonetnuo je li to zbog njezinih nepunih petnaest godina ili hormona koji njome divljaju. Ipak, nije mi jasno kako ne može prihvatiti da roditelji *sve znaju najbolje*. „Ti si jedan popustljivi klinac koji se ne zna izboriti za sebe.“, u napadu ljutnje sestra sijeva na mene.

O kakvom zalaganju to ona priča? Tko je pobjednik u svađi? Mama koja me iscrpljena dolazi poljubiti za laku noć, tata željan obiteljskog mira, jer je tako malo kod kuće ili pak ona koja uvijek izvuče najkraću šibicu. Možda će joj sijevnuti kada popuste hormoni pa počne više u tišini razmišljati, a manje napadati i vikati…Jer zašutjeti, ponekad, nije povlačenje već mudra odluka.

Luka Županović, 7.a razred